b'\n_START_ARTICLE_\nVilho Kankare\n_START_PARAGRAPH_\nVilho Villam Vieno Kankare (s. 30.5.1917 Turku\xe2\x80\x93 k. 2008) oli suomalainen sotakirjailija, joka osallistui talvi- ja jatkosotaan. Sotilasarvoltaan Kankare oli ylikersantti. H\xc3\xa4nen puolisonsa oli Lempi Ojala._NEWLINE_Kankare kirjoitti omiin jatkosodan aikaisiin sotakokemuksiinsa perustuneen kirjansa jo 1947 mutta kustantaja Otava hylk\xc3\xa4si kirjan k\xc3\xa4sikirjoituksen pit\xc3\xa4en sit\xc3\xa4 inhorealistisena ja raakana. P\xc3\xb6yt\xc3\xa4laatikkoon j\xc3\xa4\xc3\xa4nyt k\xc3\xa4sikirjoitus julkaistiin vasta vuonna 2011 nimell\xc3\xa4 Menn\xc3\xa4\xc3\xa4n kun k\xc3\xa4sket\xc3\xa4\xc3\xa4n! Nuorten miesten jatkosota. Teoksen esipuheen laati professori Martti Turtola. Arvostelijoiden mukaan kirjassa on paljon yhtym\xc3\xa4kohtia V\xc3\xa4in\xc3\xb6 Linnan Tuntematon sotilas-romaaniin muun muassa kuvaus \xc3\x84\xc3\xa4nislinnaan saapumisesta syksyll\xc3\xa4 1941. Kankareen kirja seurasi turkulaisen Kentt\xc3\xa4tykist\xc3\xb6rykmentti 5:n vaiheita juhannuksesta 1941 aina vuoteen 1943, jolloin kirjan p\xc3\xa4\xc3\xa4henkil\xc3\xb6 alikersantti Masi Kankkunen siirret\xc3\xa4\xc3\xa4n takaisin kotirintamalle kouluttamaan alokkaita.'